एन्फा सदस्यमा पेमा निर्विरोध
अखिल नेपाल फुटबल संघ (एन्फा) को चैत १४ मा हुने निर्वाचनका लागि महिला केन्द्रीय सदस्यमा पेमा लामा निर्विरोध निर्वाचित भएकी छन् ।
काठमाडौँ — अखिल नेपाल फुटबल संघ (एन्फा) को चैत १४ मा हुने निर्वाचनका लागि महिला केन्द्रीय सदस्यमा पेमा लामा निर्विरोध निर्वाचित भएकी छन् ।महिला सदस्यमा दुई जनाको मात्र उम्मेदवारी परेकोमा रमा भट्टराईले नाम फिर्ता लिएपछि पेमा निर्विरोध भइन् । पेमा अध्यक्षका प्रत्याशी कर्माछिरिङ शेर्पा पक्षधर हुन् । अध्यक्षमा शेर्पाका प्रतिद्वन्द्वीमा संस्थापन पक्षका मणि कुवँर छन् ।यस्तै उपाध्यक्षमा ११ जनाको उम्मेदवारी परे पनि दुई जनाले नाम फिर्ता लिएका छन् । अरुणमान जोशी र राजेन्द्र न्यौपानेले नाम फिर्ता लिएसँगै चार उपाध्यक्ष पदका लागि ९ उम्मेदवार चुनावी मैदानमा उत्रने छन् । सदस्यतर्फ ११ स्थानका लागि २९ उम्मेदवारबीच प्रतिस्पर्धा हुनेछ । ३५ जनाले उम्मेदवारी दिए पनि वसन्त अर्याल, दीपेन्द्र धिमाल, नेपाल कार्की, विश्व पौडेल, प्रकाश पंगेनी र बाबुबाजी बस्नेतले उम्मेदवारी फिर्ता लिएका छन् । एन्फा निर्वाचनमा ४५ जिल्ला, २८ क्लब र ४ सदस्य संघका गरी ७७ मतदाता रहने छन् ।